[{"text_idx": "#000000", "text": "Utila trarigardo pri konataj esperantistoj"}, {"text_idx": "#000001", "text": "\u201dNia diligenta kolegaro\u201d estas ne nur strofo el \u201dLa Espero\u201d, sed ankau\u0306 la titolo de diketa konsultlibro redaktita de Halina Gorecka kaj Aleksander Korj\u0302enkov. Lau\u0306 la pritakso de Ziko van Dijk, la libro estas utila ilo, kiu donas rapidan superrigardon pri ducent konataj esperantistoj, ec\u0302 se multaj el la informoj nuntempe same facile troveblas en la reto."}, {"text_idx": "#000003", "text": "Aperis nova enciklopedio de Esperanto! Ne universala kiel la Enciklopedio de Esperanto el la 1930aj jaroj, kaj ne sistemeca kiel Esperanto en Perspektivo el la 1970aj jaroj, sed kolekto de 200 biografioj pri konataj esperantistoj. La titolo Nia diligenta kolegaro estas sprita referenco al la himno de Esperanto, sed eble ne tute konvena por neu\u0306trala verko, kiu g\u0302i tamen estas."}, {"text_idx": "#000004", "text": "La libro havas du au\u0306torojn, Halina Gorecka kaj Aleksander Korj\u0302enkov. Al ili helpis grupo de Esperanto-esploristoj, inter ili la jam mortinta Detlev Blanke. La grupo konsilis rilate al la elekto de personoj biografiotaj kaj provlegis la tekstojn. Helpis per konsiloj kaj materialoj longa listo da pliaj nuntempaj kolegoj. Tio s\u0302ajnas esti tre tau\u0306ga metodo por plifaciligi la laboron de la paro, kiu tamen zorgis komune pri unueca formato de la biografioj."}, {"text_idx": "#000005", "text": "Artikolo en Nia diligenta kolegaro havas kutime c\u0302irkau\u0306 tri kolumnojn. Eble ne estis tute nepre komposti la pag\u0302ojn lau\u0306 du kolumnoj, c\u0302ar tio s\u0302ajnas ne vere s\u0302pari multe da spaco. (Iom nekonsekvence, la numerigo bazig\u0302as sur pag\u0302oj, ne kolumnoj.) Artikolo komencig\u0302as per portretfoto kaj \u201epersonaj\u0302oj\u201c, kiel la prononco de la nomo. Sekvas la biografia teksto mem, kaj fine partoj kun la verkoj de la biografiito kaj kun la bibliografio, t.e. la verkoj pri la biografiito."}, {"text_idx": "#000006", "text": "Oni rajtas demandi, c\u0302u en la nuna epoko de la interreto ankorau\u0306 necesas presi tian verkon. En reta eldono oni povus dau\u0306re plilongigi kaj g\u0302isdatigi biografiojn. Sed kompreneble la decido presi kaj vendi libron havas financan flankon: la au\u0306toroj lau\u0306 antau\u0306parolo elspezis pli ol mil eu\u0306rojn por akiri la bezonatajn materialojn. Kiel kutime en tiaj verkoj, la mallongaj tekstoj ne havas piednotojn por pli preciza fontindiko; tamen oni povas miri ke lau\u0306 antau\u0306parolo la au\u0306toroj utiligis interretajn fontojn kiuj estas \u201cvaste konataj\u201d, ekzemple Vikipedion."}, {"text_idx": "#000007", "text": "Pri la enhavo la recenzanto ne volas multe jug\u0302i. G\u0302enerale la artikoloj donas bonan impreson. Tamen, pri kelkaj biografiitoj mi kredas ke mi povas iomete komenti, c\u0302ar mi okupig\u0302is pri ili pro mia disertacio. Lau\u0306 Nia diligenta kolegaro (p. 170), Ivo Lapenna estis atakita unue de \u201cekstreme dekstraj usonaj e-istoj\u201c kaj poste de \u201dorient-eu\u0306ropaj E-gvidantoj\u201d. Sed fakte, la usonano Connor estis patriotisma kaj kontrau\u0306-komunisma, agis au\u0306tokrate kaj kun financaj interesoj, sed li ne estis dekstra ekstremisto kiu ekzemple propagandus la malegalecon de la homoj, rasismon au\u0306 antisemitismon."}, {"text_idx": "#000008", "text": "En la jaro 1974 Lapenna estis kritikata de pluraj flankoj, tute kompreneble pro lia agadmaniero, sed fakte la orient-eu\u0306ropaj Esperanto-funkciuloj subtenis lin dum jardekoj. Bonas, ke la au\u0306toroj mencias la por-sovetian propagandon de Lapenna en 1947, sed la mencio de la festparolado de Wells en 1995, kiam la UEA-prezidanto esprimis \u201dbedau\u0306ron pro atakoj kaj kalumnioj\u201c, kreas ian malekvilibron en la teksto."}, {"text_idx": "#000009", "text": "Hans Jakob lau\u0306 Nia diligenta kolegaro forlasis UEA en 1934 \u201dsed revenis en 1936, kiam UEA skismig\u0302is\u201c (p. 141). En la artikolo pri Eduard Stettler (p. 267) ni legas ke li tiam \u201dsubtenis\u201c UEA denove. Sed Jakob ne simple \u201drevenis\u201c, kaj Stettler ne simple \u201dsubtenis\u201c \u2013 Jakob kaj Stettler estis tiuj kiuj aktive konspiris kontrau\u0306 UEA kaj kau\u0306zis la skismon mem."}, {"text_idx": "#000010", "text": "Tiuj c\u0302i rimarkoj ne volas forpreni ion de la grandioza laboro farita por Nia diligenta kolegaro. Sed ili montras la limitecon de tiaj verkoj. Ilia utilo estas la rapida superrigardo, kiel unua pas\u0302o al plia lernado."}, {"text_idx": "#000013", "text": "Esperanto plu vivos en la familio de Zamenhof"}, {"text_idx": "#000014", "text": "Iomete eksmoda. Produkti dikan paperan libron en la epoko de datumbazoj kaj Vikipedio? Supozeble estas cento da ac\u0302etantoj. Kelkaj ankorau\u0306 kredas, de oni povas imponi al la ekstera mondo per dikaj libroj pri historiaj aferoj."}, {"text_idx": "#000016", "text": "Tamen mi ja opinias, ke hodiau\u0306 pli valoras kontribui tiajn informojn al komune havata informejo, kiel Vikipedio."}, {"text_idx": "#000017", "text": "Oni rigardas al Vikipedio kiam oni havas precizan ideon kion rigardi; NDK prezentas 200 individuojn pri kelkaj el kiuj pluraj TEJO-ag\u0302aj esp-istoj ec\u0302 ne scias ke ili ekzistis, au\u0306 c\u0302iuokaze ili ne irus serc\u0302i informojn en Vikipedio pri tiuj; male, trovante ilin en libro, foliumante la pag\u0302ojn ili trovus informojn ne atingeblajn alimaniere, se ne paroli pri la fakto, ke la informoj en NDK estas kutime tiom detalaj, ke ili estus for de la kutima dimensio de la vikipediaj artikoloj, kaj ili s\u0302uldig\u0302as al ekstreme kartuziana laboro de la kompilintoj."}, {"text_idx": "#000025", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]